
Aptarti klausimai:
2012 m. vasario 2 d.

1. ES koordinavimas, Stokholmas (2009) (Švedijos Riksdago nuolatinė atstovė Briuselyje ir buvusios  ES pirmininkavimo grupės (ang. Presidency team) sekretorė Tuula Zetterman)

Diskusijos tema:
Švedijos ES pirmininkavimo parlamentinis matmuo
Susitikimo metu Švedijos Riksdago nuolatinė atstovė Briuselyje T. Zetterman pristatė šiuos klausimus:

· Pirmasis Švedijos pirmininkavimas 2001 m. pavasarį

Trumpos apžvalgos metu pranešėja nurodė, kad pirmojo Pirmininkavimo metu Švedijos parlamentas surengė 6  tarpparlamentinius susitikimus, 1 konferenciją kartu su Vyriausybe ir parlamentų pirmininkų susitikimą 2001 m. rudenį. Pirmininkavimo parlamentinio matmens biudžetas 2001 m. siekė apytikriai 1,2 mln. eurų.

· Švedijos pirmininkavimo 2009 m. iššūkiai
Kalbėdama apie Švedijos parlamento patirtį antrojo Pirmininkavimo metu, T. Zetterman išskyrė šiuos aspektus, turėjusius didžiausios įtakos pasirengimui pirmininkauti ir Pirmininkavimo procesui:

· Ekonomikos ir finansų krizė bei jos sukeltas nedarbas ES valstybėse narėse;
· Lisabonos sutarties įsigaliojimas 2009 m. gruodžio 1 d.;
· Europos Komisijos pajėgumai (kadencijos pabaiga);
· Naujai išrinktas Europos Parlamentas.
Visi šie veiksniai, anot pranešėjos, skirtinga apimtimi nulėmė tiek pasirengimo pirmininkauti eigą, tiek paties pirmininkavimo procesą. ES lygiu vykstantys procesai daugiau ar mažiau reikšmingai įtakojo parlamentinių renginių tematiką, jų organizavimo modalumus ir renginių kalendoriaus derinimą.

· Parlamentinis pirmininkavimo matmuo
T. Zetterman akcentavo, kad formaliai pirmininkavimas yra Vyriausybės prerogatyva, pastaruosius 5-6 metus į tai  aktyviai įsitraukiant nacionaliniams parlamentams. Pagrindinė parlamento užduotis  pirmininkavimo laikotarpiu yra parlamentinių renginių organizavimas. Šių renginių tematika ir turinys pasirenkami įvertinant Vyriausybės išskirtus aktualiausius ES ir pačios pirmininkaujančios valstybės darbotvarkės klausimus.- Svarbu atrasti visoms 27 valstybėms narėms įdomias ir aktualias temas, nebūtinai temose dominavo „švediškas“ profilis. Sprendžiant dėl konkrečių susitikimų prioritetas buvo teikiamas tiems komitetams, kurie paprastai rengia tarpparlamentinius susitikimus, t.y. COSAC, URK, NSGK, BFK susitikimai. Tokio požiūrio laikėsi ir Švedija, savo antrojo pirmininkavimo metu surengusi COSAC pirmininkų susitikimą ir COSAC plenarinį posėdį, COFACC posėdį, papildomą COFACC susitikimą Rytų partnerystės tema bei Finansų, Aplinkos ir žemės ūkio, Gynybos ir Teisės komitetų pirmininkų susitikimus. Be šių susitikimų buvo surengta Darbo rinkos komiteto inicijuota tarpparlamentinė konferencija, skirta lygių galimybių tematikai, jungtinis parlamentinis posėdis su Europos Parlamentu ir du ES parlamentų pirmininkų konferencijos susitikimai: neeilinis 2009 m. žiemą ir eilinis 2010 m. pavasarį.
· Pasirengimo pirmininkavimui ir pirmininkavimo proceso apžvalga

Išankstinius paruošiamuosius darbus Švedijos parlamentas pradėjo gana anksti – jau 2006 m. rudenį. 
Tuomet buvo keičiamasi gerąja patirtimi su kitais nacionaliniais parlamentais, sudarytas detalus darbų sąrašas, pradėtos vidinės diskusijos apie organizacinę pasirengimo pirmininkavimui struktūrą. 
2007 m. rudenį Riksdago kanceliarijoje jau buvo patvirtinta formali pasirengimo pirmininkavimui struktūra, užtikrintas politinis palaikymas. 7 politinių partijų frakcijų lyderiai, vadovaujami Riksdago Pirmininko, sudarė Valdymo grupę (ang. Steering group), politiniu lygiu koordinavusią pasirengimo pirmininkavimui procesą. Ji taip pat buvo atsakinga už bendradarbiavimą tarp Riksdago ir Vyriausybės. Be to, buvo sudaryta koordinacinė grupė, pogrupiai konferencijų ir vizitų organizavimui, informacijos sklaidai. Buvo sprendžiama dėl dovanų, biudžeto, viešųjų pirkimų, užmegztas bendradarbiavimas su Vyriausybe ir pradėti pasirengimo darbai COSAC posėdžiui. Bendra nuostata – remtis egzistuojančia Riksdago kanceliarijos struktūra, papildomai įdarbinant 4 asmenis: 1 Tarptautinių ryšių departamente (toliau – TRD), 1 Europos informacijos centre, 1 Informacijos padalinyje (vertėjas) ir 1 COSAC sekretoriate Briuselyje (narys). 
Riksdago kanceliarijoje buvo sudaryta koordinacinė grupė, kurią sudarė Kanclerio sekretoriato atstovas (pirmininkas), Riksdago Pirmininko sekretoriato atstovas, ES reikalų koordinavimo padalinio atstovas, komitetų darbo koordinatorius, Riksdago nuolatinis atstovas ES, Informacijos departamento atstovas, TRD atstovas ir Europos reikalų komiteto sekretoriato atstovas. Grupė buvo tiesiogiai pavaldi Riksdago kancleriui, kuris atsiskaitydavo valdymo grupei. 

Kanceliarijos koordinacinė grupė:
· Pirmąjį posėdį surengė 2007 m. spalio mėnesį ir dirbo beveik dvejus metus;
· identifikavo strateginius spręstinus pasirengimo pirmininkavimui klausimus: bendras planavimas, susitikimų temos, saugumo, biudžeto, viešųjų pirkimų, vertimo, kalendoriaus rengimo ir papildomų etatų planavimo;
· buvo atsakinga už bendrąjį pirmininkavimo planavimą;
· koordinavo pasirengimo procesą, siekdama įtraukti į jį visą Riksdago kanceliariją;
· organizavo savo darbą linijinės organizacinės struktūros pagalba, prireikus kviesdama papildomus darbuotojus;
· vadovavo dviem pogrupiams: pirmajam, atsakingam už parlamentinių renginių bei vizitų į parlamentą organizavimą ir, antrajam, atsakingam už informacijos sklaidą (organizacinės Švedijos parlamento pasirengimo pirmininkavimui struktūros schema pridedama); 
· bendradarbiavo su COSAC sekretoriatu ir Europos Parlamentu;
· paskutinį posėdį surengė  2009 m. birželio mėnesį.

Bendradarbiavimas su Vyriausybe buvo grindžiamas konsultavimusi ir Riksdago informavimu. Konsultacijos vykdavo parlamento specializuotiems komitetams pageidaujant arba su Europos reikalų komitetu, mandatuojant ministrus prieš Tarybos posėdžius. Informacija apie ES reikalus būdavo teikiama plenarinio posėdžio metu arba atskirai specializuotiems komitetams ar Europos reikalų komitetui. ES koordinacinio padalinio atsakomybė – prižiūrėti, kad neliktų nepastebėtų klausimų.
Pagal patvirtintą pasirengimo pirmininkavimui struktūrą Riksdage kiekvienam renginiui buvo sudarytos mažos „projekto grupės“: už visus techninius-organizacinius bei logistinius klausimus buvo atsakingas TRD, už renginių turinį – Riksdago atitinkamo specializuoto komiteto darbuotojai, informacijos sklaida rūpinosi Informacijos padalinio darbuotojai. Atskiri darbuotojai rūpinosi dalyvių akreditacija/ registracija, viešbučių užsakymu ir pan.
2008-2009 m. Riksdago kanceliarijoje vyko intensyvūs vidiniai mokymai, kurių metu visi kanceliarijos padaliniai buvo supažindinti su pirmininkavimo koncepcija, pasirengimo pirmininkavimui eiga ir pirmininkavimo procesu (iš viso – 12 seminarų), bendradarbiaujant su Vyriausybe. Informacija apie pasirengimo eigą būdavo atnaujinama nuolat ir kas mėnesį pristatoma visiems kanceliarijos padaliniams siekiant užtikrinti, kad visi kanceliarijos darbuotojai disponuotų reikiama informacija ir tokiu būdu galėtų efektyviai bendrauti ir bendradarbiauti siekiant užsibrėžtų tikslų. Tokie mokymai būdavo organizuojami trimis būdais: 
· seminarai pietų metu; 
· pusės dienos trukmės išsamūs mokymai; 
· trumpesni susitikimai, kuriuose diskutuota dėl konkrečių aktualių klausimų. 
2008 m. rudenį buvo sukurtas ir patvirtintas vieningas parlamentinių renginių organizavimo modelis visiems parlamentiniams susitikimams. T. Zetterman pabrėžė, kad šis modelis įgalino žymiai efektyviau organizuoti visus pirmininkavimo renginius, suteikė galimybę racionalizuoti ir supaprastinti pasirengimo procesą. Modelis  apibrėžė: 
1) vieningą pasirengimą; 

2) renginių patalpas (visi renginiai, išskyrus COSAC plenarinį posėdį ir vieną iš COFACC posėdžių, vyko senųjų Aukštesniųjų parlamento rūmų plenarinių posėdžių salėje (anksčiau Riksdagą sudarė dveji rūmai), kurioje specialiai šiam tikslui viso pirmininkavimo metu buvo įrengtos vertimo kabinos ir kita reikalinga įranga , salėje – 180 vietų, galerijos rezervuotos vertėjams (6 nuolatinės kabinos), vietos visuomenei, diplomatiniam korpusui;
3) viešbučių pasirinkimą - buvo sudarytos sutartys su dviem viešbučiais (brangesniu ir pigesniu), kad svečiai galėtų rinktis. Abu viešbučiai buvo netoli Riksdago, kad svečiai į parlamentą galėtų ateiti pėsčiomis, nors buvo galima ir atvažiuoti autobusu. Pėsčiomis einančius svečius lydėjo Riksdago protokolo darbuotojai; 
4) pietų ir vakarienės vietas (visi pietūs vykdavo Riksdage, o vakarienės arba Riksdage arba už jo ribų, dažniausiai Vaza muziejuje);
5 ) dovanas – dovanos buvo ne tik bendros su Vyriausybe, bet ir Parlamento. Tarp dovanų buvo tradiciniai pirmininkavimo kaklaraiščiai ir skarelės (gavo tik Riksdago nariai), stikliniai suvenyrai ir kt. Pagal Švedijos įstatymus bendra dovanos vertė negalėjo viršyti 30 eurų. Visos dovanos buvo sudėtos į tekstilinius maišelius;
6) renginių metu dalijamą medžiagą; 
7) sprendimus, susijusius su visuomenės informavimu (spaudos pranešimų rengimas (švedų ir anglų kalbomis), transliacijos internetu informacija Internete); 
8) renginių laiką – beveik visi renginiai vyko sekmadienį-pirmadienį; sekmadieniais planuojant dalyvių atvykimą, kultūrinę programą ir vakarienę, o pirmadieniais renginį, pietus (bufeto tipo), ekskursiją po Riksdagą ir išvykimą. 
Pranešėjos teigimu, didelio žiniasklaidos susidomėjimo renginiais nebuvo, Švedijos TV transliavo keletą renginių, buvo daromi renginių įrašai anglų kalba. Renginiai buvo filmuojami, daroma transliacija salėje (ekranuose – kalbantysis diskusijoje, kalbėtojų sąrašas). Gan keblus buvo renginių kalendoriaus derinimas su Vyriausybe.
2009 m. pavasarį buvo patvirtintos parlamentinių renginių temos, sudarytos nedidelės grupės (po 2-3 žmones) kiekvienam renginiui, pradėtas planuoti jungtinis parlamentinis posėdis. Parlamentinių renginių temas komitetams padėjo apibrėžti ES reikalų koordinavimo padalinys, susidedantis iš 4 darbuotojų, įskaitant Riksdago nuolatinį atstovą Briuselyje. Riksdago Pirmininko laiškais kitiems parlamentų Pirmininkams išsiųsti kvietimai, nurodyti renginių formatai ir temos. Atkreiptas dėmesys, jog tuo laikotarpiu sulaukta daug vizitų iš Europos Parlamento.
· Anksti apibrėžti svarbūs klausimai

· Kalendorius (Valdymo grupė priėmė sprendimus dėl bendro renginių skaičiaus, kalendoriaus, susitikimų organizavimo modelio);
· Saugumas;
· Biudžetas;
· Viešieji pirkimai;
· Papildomo personalo poreikis.
Švedijos Riksdagas, rengdamas parlamentinės dimensijos renginius, siekė: 

· profesionalumo ir susikoncentravimo į svarstomus klausimus (renginio dalykinis aspektas) – gerai parengtų programų ir diskusijų; 

· svetingumo be perdėto išlaidavimo (subalansuotas aptarnavimo lygmuo);
· dialogų ir debatų skatinimo (vengti tuščių pasisakymų be komentarų ir diskusijos, atitinkamai struktūruojant programą);
· sudaryti sąlygas neformaliems kontaktams (kavos pertraukos, pietūs ir pan.);
· atvirumo (informacija spaudoje, atviros ir uždaros renginių dalys);
· ekologinės savimonės skatinimo (galimybė svečiams į Riksdagą nueiti pėsčiomis, „ekologiškos“ dovanos ir pan.). 

· Pirmininkavimo sėkmės ir nesėkmės

Pirmininkavimo sėkmėmis Riksdago kanceliarija įvardijo anksti sėkmingai sukurtą koordinacinę struktūrą (pagrindinį ES koordinavimo padalinio vaidmenį, lanksčią organizaciją) bei anksti pradėtą pasirengimą, vieningą renginių modelį , nuolatinę informacijos sklaidą Kanceliarijos viduje, Komunikacijos planą bei išankstinį biudžeto planavimą. Riksdagui taip pat pavyko laiku sėkmingai pasirinkti politiškai aktualias renginių temas, parengti įvadinius dokumentus (ang. background papers) (rengė komitetų biurai), apibrėžti komitetų pirmininkų ir pirmininkų pavaduotojų vaidmenį (įskaitant jų tarptautinę patirtį ir užsienio kalbų žinias), renginių struktūrą, suteiktą  galimybę neformaliam dalyvių bendravimui bei įtvirtinti atvirą, aplinkosaugos požiūriu pažangų renginių pobūdį. Pažymėtina, kad po kiekvieno parlamentinio renginio būdavo kviečiami pasitarimai, kurių metu buvo įvertinami renginio privalumai ir trūkumai, kuriuos buvo siekiama, atitinkamai, paryškinti arba pašalinti. Vieningas renginio modelis leido be didesnių sunkumų surengti iš anksto neplanuotus renginius (pvz., neeilinę ES parlamentų pirmininkų konferenciją). Kaip sėkmingas įvardintas komunikacijos planas (skirta dėmesio ir pirmininkavimo akcentavimui pastatų išorėje – (iškaba) bei viduje – ES vėliavos ir kt.).
T. Zetterman išskyrė sritis, kuriose buvo galima pasiekti geresnių rezultatų, t.y. Riksdagui nepavyko pritraukti didesnio žiniasklaidos dėmesio, buvo sudėtinga koordinuoti veiksmus su Europos Parlamentu rengiantis jungtiniam parlamentiniam posėdžiui, reikėjo skirti daugiau pastangų ankstyvai informacijos sklaidai Riksdage, trūko informacinių technologijų pajėgumų (pvz., nebuvo galimybės reguliariai transliuoti internetu pirmininkavimo renginių), nepasiteisino viešbučių diferencijavimas pagal kainų lygį (absoliuti dauguma dalyvių rinkdavosi pigesnį viešbutį). Todėl mums buvo rekomenduota užsakyti tik vieną viešbutį arti Seimo, kad dalyviai, jei norėtų, galėtų ateiti į pėsčiomis.
· Pirmininkavimo biudžetas

T. Zetterman pateiktais duomenimis, Riksdago pirmininkavimo biudžetas buvo apytikriai 1,75 mln. eurų (skaičiuojant ir pasirengimui skirtus metus, t. y. per laikotarpį nuo 2007 m. iki  2010 m.). Kiekvieno renginio vidutinė sąmata – 56 tūkst. eurų. 
2009 m. biudžetą sudarė:

· (800 000 eurų vizitams, konferencijoms, kelionėms, bendradarbiavimui ES  lygiu, registracijai į renginius internetu, neeiliniam ES parlamentų pirmininkų konferencijos susitikimui skirtos lėšos;

· (30 000 eurų renovacijai, pastatų atnaujinimui, augalams, baldams ir pan. skirtos lėšos;

· (150 000 eurų vertimams žodžiu ir raštu, gidų paslaugoms, mokomiesiems-pažintiniams mokyklų vizitams, gidams skirtos lėšos;

· (30 000 eurų – visuomenės informavimo priemonėms skirtos lėšos;

· (4 000 eurų – apsaugai skirtos lėšos;

· (130 000 eurų – kursams bei mokymams, rinkodarai skirtos lėšos;

· (100 000 eurų – atstovui Briuselyje skirtos lėšos;

· (55 000 eurų – laikinai priimto personalo išlaikymo lėšos
+ papildoma kompiuterinė įranga, dokumentai įvairiomis kalbomis, papildomi laikini darbuotojai, antrasis darbuotojas Briuselyje (COSAC Sekretoriato narys ir tuo pat metu nuolatinio atstovo ES pavaduotojas), nešališkai informacijai apie ES prieš rinkimus į Europos Parlamentą bei Švedijos pirmininkavimą ir t.t.
Atkreiptinas dėmesys, jog COSAC susitikimui išleista 300 tūkst, eurų, 6 planuotiems specializuotų komitetų pirmininkų ir vienam papildomam susitikimui – 390 tūkst. eurų, susitikimams Briuselyje ir atvykstamiems vizitams iš ES institucijų išleista 90 tūkst. eurų. Vysby surengtas COFACC susitikimas buvo 30 tūkst. eurų brangesnis, nei kiti (dėl vietos pakeitimo). 
2. ES koordinavimas, Briuselis (2009) (buvęs Riksdago nuolatinis atstovas Briuselyje Bengt Ohlsson)
Diskusijos tema:

Praktiniai Pirmininkavimo proceso aspektai einant nacionalinio parlamento nuolatinio atstovo ES pareigas
B. Ohlsson pasidalino su Seimo kanceliarijos delegacija savo patirtimi einant nuolatinio  Švedijos parlamento atstovo ES pareigas. Pranešėjas pabrėžė, kad visų pirma, dar besirengiant pirmininkavimui, išryškėjo būtinybė turėti dar vieną  parlamento atstovą Briuselyje, kuris būtų ne padėjėjas, o  atstovo pavaduotojas, kuris būtų kaip lygiavertis žaidėjas. Šį poreikį padiktavo nepaprastai ženkliai išaugęs darbų krūvis, susijęs tiek su informacijos sklaida, tiek su kitų nacionalinių parlamentų, Europos Parlamento ir Europos Komisijos susidomėjimu šalimi, kuri rengiasi pirmininkavimui.
Anot pranešėjo, nepaprastai svarbu atkreipti dėmesį į papildomos pareigybės Briuselyje įsteigimo praktinius aspektus, kurie turi tiesioginės įtakos produktyviam ir sėkmingam nacionalinių parlamentų  nuolatinių atstovų Briuselyje darbui. Kalbėdamas apie šiuos aspektus, B. Ohlsson išskyrė neigiamą biurokratinių procedūrų įtaką atstovo paskyrimo spartai, minėjo su naujai paskirto atstovo pavaduotojo apgyvendinimu ir jo šeimos įsikūrimu Briuselyje susijusias problemas, kurias galima sėkmingai išspręsti atstovą ar jo pavaduotoją paskyrus kiek galima anksčiau prieš prasidedant pirmininkavimui.
B. Ohlsson atkreipė dėmesį į tai, kad Švedijos pirmininkavimo laikotarpiu nuolatinis atstovas Briuselyje tapo tiesiogiai pavaldus Riksdago kanclerio pavaduotojui. Tokiu būdu, pranešėjo įsitikinimu, sėkmingai užtikrinama nuolatinio atstovo asmeninė veiksmų laisvė, leidžianti susikoncentruoti į prioritetinius uždavinius, svarbius viso Riksdago mastu, nebūnant priklausomu nuo atskirų nacionalinio parlamento komitetų ar kanceliarijos padalinių reikalavimų. Be to, parlamento atstovui labai padėjo darbe aiškus žinojimas apie atsakomybių tarp Riksdago kanceliarijos darbuotojų pasiskirstymą.
Kaip svarbų aspektą B. Ohlsson išskyrė savo, kaip tikrojo Riksdago atstovo vaidmenį („spokesperson of Riksdag“) ne tik Europos Parlamente, bet ir kitose ES institucijose. Tokį savo darbo organizavimą pranešėjas grindė prielaida, jog būtinas sutelktas ES reikalų koordinavimas, kuomet vienas žmogus yra tarpininkas tarp savo valstybės parlamento ir ES institucijų. Tokia schema leidžia išvengti galimų susitarimų ar diskusijų tarp sostinės ir ES institucijų, nuolatiniam atstovui apie tai nežinant. 

Labai svarbu pažymėti, kad Švedijos nuolatinis atstovas ES dirbo ne tik Briuselyje, bet ir Stokholme. Jo darbo laikas buvo organizuotas taip, kad paprastai 1 savaitę per mėnesį atstovas dirbdavo sostinėje. Pirmininkavimo laikotarpiu ši grafikas buvo pakoreguotas: atstovas vykdavo į Stokholmą dviem darbo dienoms du kartus per mėnesį.
Pradėjus aktyviai ruoštis pirmininkavimui ir jo metu visa nuolatinio atstovo darbotvarkė buvo skirta išskirtinai pirmininkavimo reikmėms. Kalbėdamas apie savo funkcijas, B. Ohlsson pabrėžė nuolatinio glaudaus kontakto su nacionaliniu parlamentu svarbą siekiant kuo mažiau iškraipyti informaciją, kurios atstovas ES yra ypatingai dažnai prašomas kitų nacionalinių parlamentų, ES institucijų atstovų. Nuolatiniam atstovui teko intensyviai bendradarbiauti ir prisidėti koordinuojant Europos Parlamento komitetų vizitus į Švedijos parlamentą bei organizuojant Švedijos Vyriausybės bei parlamento atstovų susitikimus su Europos Parlamento komitetais. Pastarieji susitikimai būdavo rengiami Europos Parlamento iniciatyva. Pasakodamas apie šiuos vizitus, B. Ohlsson atkreipė dėmesį į tai, kad ne visuomet vizito derinimas tarp nacionalinio parlamento, atitinkamą sritį kuruojančios ministerijos ir Europos Parlamento vyksta sklandžiai. Dar viena veiklos sritis – pranešėjų kandidatūrų, įskaitant iš Švedijos parlamento, įvairiems Briuselyje ir kitose ES valstybių narių sostinėse vykstantiems renginiams teikimas. Kadangi vyrauja praktika, jog pirmininkaujanti valstybė narė darytų pranešimus įvairiausiuose Briuselyje vykstančiuose renginiuose, nuolatiniam atstovui tenka pareiga ieškoti galimų pranešėjų ir derinti jų dalyvavimo viename ar kitame renginyje galimybes bei vizito detales. Greta šios veiklos, nuolatinis atstovas buvo atsakingas už Švedijos parlamento narių pažintinius vizitus į Europos Parlamentą. Paprastai delegacijoje būdavo 2-3 parlamentarai, kurie savo susitikimuose su Europos Parlamento nariais atlikdavo, be kita ko, ir reprezentacinį šalies (Švedijos) vaidmenį.
Seimo kanceliarijos atstovai domėjosi, kaip Švedijos Parlamente buvo apsispręsta dėl parlamentinių renginių temų ir ar šie sprendimai buvo derinami su tuometinio pirmininkaujančio Trejeto  parlamentais bei Europos Parlamentu. B. Ohlsson teigė, kad Riksdago komitetai buvo apklausti ir pateikė savo pasiūlymus dėl galimų renginių temų. Tokių pasiūlymų gauta 12, iš jų koordinacinė grupė atrinko 6. Labai svarbu, anot pranešėjo, kad komitetai pagrįstų savo pateiktus pasiūlymus, pristatytų numatomą susitikimo turinį. Tokio renginio, kuris neturi aiškios koncepcijos, sakė pranešėjas, geriau nerengti. Kalbėdamas apie derinimą su pirmininkaujančio Trejeto  parlamentais, pranešėjas pažymėjo, kad šis derinimas buvo minimalus, t.y., tiek, kiek tai susiję su renginio tema ir data. B. Ohlsson išskyrė glaudesnį koordinavimą su Čekijos parlamentu, koordinavo COFACC ir Teisingumo komitetų pirmininkų susitikimų temas. Labai svarbios, pranešėjo manymu, yra praktinės renginio organizavimo detalės, t.y., iš anksto apibrėžti tam tikrus reikalavimus, susijusius su galimybe renginyje dalyvauti sutuoktiniams, likti šalyje pasibaigus renginiui ir pan. Temų parinkimas taip pat yra sudėtingas procesas, kadangi, viena vertus, iš anksto jas labai sunku numatyti, o kita vertus, jų išankstinis apibrėžimas būtinas sėkmingam ir operatyviam planavimui.
Seimo kanceliarijos atstovai teiravosi apie pasirengimą COSAC susitikimams. B. Ohlsson šį, o taip pat ir ES parlamentų pirmininkų konferenciją vienareikšmiškai įvardijo kaip daugiausia įdirbio ir laiko reikalaujančias užduotis. Rengiantis šiems susitikimams, kalbėjo B. Ohlsson, teko susidurti su nacionalinio parlamento nesuvokimu, kokio masto šie renginiai yra, koks būna jų turinys ir pan. Dalyvaudamas pasirengime COSAC susitikimams, B. Ohlsson aktyviai bendradarbiavo su Riksdago Europos reikalų komitetu, ypač diskutuojant dėl susitikimų tematikos. Labai svarbu, pabrėžė B. Ohlsson, nepagrįstai nesusiaurinti planuojamų posėdžio temų. Nuolatinis atstovas taip pat dalyvavo  rengiant COSAC   pasiūlymą ir išvadas(ang. contribution), COSAC parengiamuosius dokumentus, protokolus ir ataskaitas.
Seimo kancleris domėjosi, ar Švedijos parlamentas inicijavo kokius nors kultūrinius renginius Europos Parlamente. B. Ohlsson teigimu, tokių renginių atsisakyta. Iš dalies to priežastimi galima įvardinti 2009 m. vasarą vykusius Europos Parlamento rinkimus. Tačiau pranešėjas atkreipė dėmesį į tai, kad Švedijoje pirmininkavimo metu vyko gausybė renginių, į kuriuos būdavo kviečiami Europos Parlamento ir kitų ES institucijų atstovai, Vyriausybė surengė bendrą šalies pristatymo programą.
Seimo kanceliarijos atstovai teiravosi apie bendradarbiavimą su Europos Parlamentu rengiant jungtinius parlamentinius posėdžius. B. Ohlsson patirtis parodė, kad šis bendradarbiavimas ne visuomet sėkmingas. Viena iš priežasčių yra tai, kad sprendimai priimami politiniame lygmenyje, o tiesioginio kontakto tarp politikų ir nacionalinių parlamentų atstovų Briuselyje nėra. Net diskutuojant skirtinguose lygmenyse iškyla daug neaiškumų ir neapibrėžtumo. Švedijos atveju bendradarbiavimą dar labiau apsunkino tai, kad neseniai buvo įvykę rinkimai į Europos Parlamentą, todėl tam tikras politinis apibrėžtumas iš Europos Parlamento pusės atsirado tik rudenį, kuomet sėkmingai pasiruošti posėdžiams jau buvo sudėtinga dėl laiko stokos . Vis dėlto pranešėjas pabrėžė, kad surengti 1-2 bendrus posėdžius su Europos Parlamentu yra labai naudinga vien tam, kad valstybė narė pademonstruotų norą bendradarbiauti.
3. Susitikimas su Švedijos Riksdago Finansų komiteto sekretoriato vadovu Ingvar Mattson
Diskusijos tema:
Švedijos Riksdago Finansų komiteto surengtas parlamentų Finansų komitetų pirmininkų susitikimas
I. Mattson, pradėdamas pokalbį akcentavo, kad Finansų komitetų pirmininkai susitinka praktiškai per kiekvieną pirmininkavimą. Būtent ši tradicija nulėmė ir Riksdago apsisprendimą surengti Finansų komitetų pirmininkų susitikimą. Į renginį Stokholme buvo pakviesti visų valstybių narių, šalių kandidačių ir Europos Parlamento atstovai. Buvo ketinama pakvieti ir atsakingą Europos Komisijos narį, tačiau jis negalėjo atvykti.
Renkantis temą buvo nuspręsta apjungti aplinkosaugos ir ekonomikos temas, todėl susitikimo koncepcija buvo Tvarus ir darnus vystymasis aplinkos ir viešųjų finansų požiūriu. Pranešėjais buvo kviečiami Švedijos ir užsienio ekspertai, ypatingai orientuotasi į akademinę bendruomenę. Paprastai, Finansų komitetų pirmininkų susitikimuose dalyvauja tik politikai, tačiau šiuo atveju Švedija buvo išimtis. Įtraukiant akademinę bendruomenę buvo siekiama platesnio, laisvesnio požiūrio į diskutuojamus dalykus, naujų įžvalgų ir netradicinių sprendimų.

Seimo kanceliarijos atstovai kėlė klausimą, kas priėmė sprendimą dėl susitikimo temos. I. Mattson atsakė, kad šis sprendimas buvo priimtas Finansų komiteto pirmininko ir jo pavaduotojo. Seimo kanceliarijos atstovai pateikė klausimų apie praktinius susitikimo organizavimo aspektus: kiek komiteto sekretoriato darbuotojų buvo įtraukti į pasirengimo procesą, kokia vyko kultūrinė programa, ar susitikimo metu buvo priimtos išvados, ar šis susitikimas buvo derintas su Tarybos darbotvarke, Vyriausybe ar pirmininkaujančio Trejeto parlamentais, kaip vyko bendradarbiavimas su žiniasklaida, ar vertinat susitikimą iš dabartinės perspektyvos galima išskirti jo organizavimo privalumus ir trūkumus.
I. Mattson teigimu, nors nebuvo derintas su ES institucijų darbotvarke ir Vyriausybės renginiais, susitikimas vyko sklandžiai (buvo neformaliai konsultuojamasi su Vyriausybe dėl susitikimo temų). Susitikimo metu nebuvo priimtos kokios nors išvados ar kiti baigiamieji dokumentai. 2009 m., antrojo pirmininkavimo metu, švedai laikėsi nuomonės, kad neverta eikvoti laiko ir pastangų siekiant parengti bendrus specializuotų komitetų susitikimų dokumentus ir paprastai apsiribojo bendru pranešimu spaudai.

 Komiteto sekretoriatas susitikimui parengė pranešėjų sąrašą, detalias posėdžio vedimo instrukcijas komiteto pirmininkui, sudarė susitikimo programą, kurioje atskyrė diskusines ir klausimų-atsakymų dalis, iš anksto pateikė posėdžio medžiagą vertėjams. Komiteto pirmininkui ir pasisakiusiems komiteto nariams oficialias kalbas rengė ne sekretoriatas, o jų politiniai padėjėjai. Žvelgiant iš perspektyvos konstatavo, kad galėjo būti geresnė komunikavimo strategija, taigi, ir didesnis žiniasklaidos dėmesys, taip pat naudinga būtų buvę glaudžiau bendradarbiauti su tuometinio pirmininkaujančio Trejeto  parlamentais. Kalbėdamas apie renginio kultūrinę programą ir maitinimą, I. Mattson papasakojo, kad visi parlamentiniai renginiai vyko pagal patvirtintą  modelį, todėl kultūrinė programa panaši: ekskursija su gidu (anglų ir prancūzų k.) po Riksdagą, plaukimas laivu ir vakarienė Vazos muziejuje. Susitikimo pertraukų metu buvo tiekiama kava ir vaisiai (vaisių stalo idėja grindžiama tuo, kad dažniausiai pasibaigus susitikimui delegacijos skuba į oro uostą, ir tuomet joms pasiūloma pasiimti lengvai užkąsti vaisių). 
4. Susitikimas su Švedijos Riksdago Aplinkos ir žemės ūkio komiteto sekretoriato vyresniąja patarėja Eva Forsman

Diskusijos tema:

Švedijos Riksdago Aplinkos ir žemės ūkio komiteto surengtas parlamentų atitinkamų komitetų pirmininkų susitikimas
E. Forsman papasakojo, kad Aplinkos ir žemės ūkio komitetas surengė susitikimą tema ,,Miškingumo mažėjimas ir klimato kaita“ (susitikimo darbotvarkė pridedama). Susitikimo diskusijos pagrindas buvo Europos Komisijos parengtas dokumentas šia tema. Susitikime dalyvavo apie 50 dalyvių.
Į susitikimo rengimą buvo glaudžiai įsitraukę visi kanceliarijos padaliniai. Taip sakydama, pranešėja turėjo omenyje Riksdago kanceliarijos koordinacinės darbo grupės pastangas į pasirengimo procesą įtraukti visus kanceliarijos darbuotojus, skatino padalinių tarpusavio bendradarbiavimą ir keitimąsi informacija. Kiekvienam parlamentiniam renginiui kuruoti buvo sudaroma nedidelė 2-3 žmonių grupė (TRD atstovas ir 1-2 žmonės iš specializuoto komiteto sekretoriato), kuri praktiškai suorganizuodavo viską nuo renginio pradžios iki pabaigos, ir didesnė grupė (Informacijos departamento atstovas, kt.), kuri užtikrindavo techninį-materialinį renginio aprūpinimą ir aptarnavimą. Koordinacinė grupė likus pusmečiui iki pirmininkavimo rinkdavosi kas mėnesį, detaliai aptardama kiekvieną pasirengimo etapą.

Seimo kanceliarijos atstovai pateikė klausimus apie susitikimo diskusijų organizavimą, komiteto sekretoriato darbuotojų įsitraukimą į pasirengimo procesą, susitikimo metu priimtas išvadas, susitikimo organizavimo silpnąsias ir stipriąsias puses.
E. Forsman, kalbėdama apie susitikimo rengimo vertinimą iš laiko perspektyvos, pažymėjo, kad Aplinkos ir žemės ūkio komitetas rengė komitetų pirmininkų susitikimą jau ir pirmojo Švedijos pirmininkavimo metu, ir dabartinio susitikimo organizavimo kokybė, pranešėjos nuomone, buvo kur kas geresnė. Sėkmę nulėmė labai geras organizavimas Kanceliarijoje, už kurį buvo atsakinga koordinacinė grupė. Vienas iš sėkmingų praktinių organizavimo pavyzdžių – idėja dalyvių kortelėms (ang. badges) naudoti skirtingas juosteles (iš viso buvo keturių spalvų juostelės – politikams, lydintiems asmenims, parlamento personalui, pranešėjams). Iš komiteto sekretoriato į darbą buvo įtraukti du darbuotojai, kurie buvo atsakingi už programą, dalyvių sąrašą, medžiagos parengimą. Susitikimo metu nebuvo priimtos išvados, pats susitikimas vyko pranešimų ir klausimų-atsakymų forma. Kultūrinė programa ir posėdžio apipavidalinimas (gėlės, kt.) – pagal modelį . Susitikimo programoje papildomai buvo numatytas apsilankymas Hammarby Sjöstad – ekologiniame (ang. eco-friendly) Stokholmo rajone. Pranešėjais pakviesti ne tik politikai, vykdomųjų institucijų atstovai, bet ir žymūs mokslininkai iš Švedijos ir Kanados.
5. Susitikimas su Švedijos Riksdago Europos reikalų komiteto sekretoriato vadovės pavaduotoja Pia Törsleff Hartzberg
Diskusijos tema:

COSAC plenarinio posėdžio ir COSAC pirmininkų susitikimo rengimas
Pristatydama Europos reikalų komiteto vaidmenį rengiantis pirmininkavimui ir jo metu, P. Törsleff Hartzberg kalbėjo, kad į šį procesą buvo įtraukti 6 (visi) Europos reikalų komiteto sekretoriato darbuotojai. Pranešėja akcentavo ypatingą išankstinio, savalaikio pasiruošimo svarbą, nepamirštant jokių detalių (pvz., delegacijų sodinimo salėje planas) atkreipė dėmesį, kad Riksdago kanceliarijos koordinacinėje grupėje dirbo Europos reikalų komiteto sekretoriato vadovė. 
Kalbėdama apie praktinius pasirengimo pirmininkavimui aspektus, P. Törsleff  Hartzberg pažymėjo, kad nors visus be išimties logistinius klausimus, susijusius su pasirengimu pirmininkavimui ir pirmininkavimu sprendė Riksdago TRD, Europos reikalų komiteto pirmininkė buvo nepaprastai įsigilinusi tiek į COSAC susitikimų turinį, tiek į praktinius pasiruošimo šiems susitikimams aspektus – meniu, transporto klausimus ir kt. Švedijos pirmininkavimo metu vykusio COSAC plenarinio posėdžio temos buvo klimato kaita, Stokholmo programa, ES institucijų veiklos skaidrumas ir viešumas. Sprendimus dėl į susitikimus kviestinų pranešėjų priėmė koordinacinė grupė, atsižvelgdama į Europos reikalų komiteto sekretoriato pateiktus pasiūlymus. Sekretoriatas rengė susitikimų darbotvarkes, dalyvių sąrašus,  detalias posėdžio vedimo instrukcijas komiteto pirmininkei, glaudžiai bendradarbiaudamas su COSAC sekretoriatu  dėl COSAC pasiūlymo ir išvadų  , klausimyno pusmetiniam pranešimui  ir šio pranešimo projektų.
Kaip vieną iš keblumų rengiantis COSAC susitikimams P. Törsleff Hartzberg įvardijo vertimo raštu paslaugas. Riksdage yra tik vertėjai raštu iš/į anglų k., tuo tarpu vertimo paslaugas iš /į prancūzų k. teko pirkti, ir šios paslaugos, deja, nebuvo labai kokybiškos.

Seimo kanceliarijos atstovai teiravosi, kaip dirbo Riksdago Europos reikalų komitetas pirmininkavimo laikotarpiu. P. Törsleff Hartzberg atsakė, kad komitetas dirbo įprasta tvarka, tačiau tarp Parlamento ir Vyriausybės buvo žodinis susitarimas dėl to, kad Riksdagas atsižvelgs į tai, jog pirmininkavimo laikotarpiu Vyriausybei tenka didžiulis darbo krūvis.

6. Susitikimas su su Riksdago Tarptautinių ryšių departamento sekretore Fanny Labory 
Diskusijos tema: 

Švedijos pirmininkavimas Europos Sąjungai 
F. Labory buvo vienas iš keturių papildomai Riksdago pasamdytų žmonių pirmininkavimo laikotarpiui darbui su konferencijomis, šiuo metu – nuolatinė darbuotoja (Europos Tarybos Parlamentinės Asamblėjos delegacijos sekretorė, taip pat kuruojanti vizitų ir konferencijų rengimo klausimus). 

Pranešėjos teigimu, vienas iš pagrindinių pirmininkavimo sėkmės receptų – vieningas renginių modelis (ko nebuvo 2001 metais ir dėl to procesas tapo žymiai sunkesnis). Šią idėją pasiūlė buvusi TRD vadovė Åsa Ekwall. Vieningi buvo ne tik renginių programos rėmai, bet ir spaudinių, dokumentų šablonai (viskas rengta pagal tą patį iš anksto parengtą pavyzdį (ang. template), jų grafinis apipavidalinimas, dovanos, dalyvių akreditacijos kortelės. Kaip kitus sėkmingus dalykus pranešėja įvardijo:

· Darbų kontrolinių sąrašų (ang. checklists) parengimą; 
· Vertimo žodžiu sprendimai (visiems renginiams paslauga buvo nupirkta iš kompanijos Briuselyje);
· Aplinkosauginiai reikalavimai;
· Vienas elektroninis kontaktas (ang. in-box) kiekvienam renginiui; 
· Kalbėtojų sąrašai ir kalbančiųjų filmavimas renginio metu;
· Spalviniai kodai delegacijų nariams (juostelės dalyvių kortelėms);
· Aptarimai po kiekvieno renginio ( ang. debriefings);
· Nauji susitikimo formatai, interaktyvumas.
F. Labory pripažino, kad vieningo formato laikymasis ir koncentravimasis į turinį Švedijos atveju buvo lengviau įvykdomas, kadangi tai jau antrasis šalies pirmininkavimas. Lietuvos atveju, galima dilema tarp noro parodyti šalį ir darbinio susitikimų formato. 

Sprendimą dėl bendro organizuojamų renginių skaičiaus priėmė Vykdomoji grupė (ang. Steering group), susidedanti iš Riksdago Pirmininko ir frakcijų vadovų. Pranešėja pažymėjo, kad politikai – komitetų pirmininkai neturėjo sprendimo teisės kalbant apie organizacinius dalykus: tik COFACC atveju Vykdomoji grupė leido išimties tvarka surengti renginį Gotlande, tai buvo susiję ir su vyriausybinio kalendoriaus persidengimu bei renginio tema. Jos teigimu, TRD organizuojant ES parlamentinius renginius, buvo tarsi „voras tinkle“ (ang. spider in web): komitetai pateikdavo informaciją/ užsakymus TRD, kuris savo ruožtu komunikavo su išore, paslaugų tiekėjais: transportas, viešbučiai, restoranai. Su viešbučiais pavyko suderėti mažesnę, nei įprastai, kainą renginių dalyviams, tačiau TRD atsakomybė apsiribojo block-rezervacija, dalyviai patys komunikavo su viešbučiu apgyvendinimo klausimais.

Delegacijų, dalyvaujančių renginiuose, dydžiai: paprastai planavo po 1 parlamento narį ir 1 lydintį darbuotoją, sutuoktiniai nebuvo kviečiami ir atskiros programos jiems nerengiamos, ES parlamentų pirmininkų konferencijai taikytas 1+3 formatas. Planuojama buvo apie 120 dalyvių kiekvienam renginiui, tačiau realiai dalyvaudavo vidutiniškai apie 80, išskyrus COSAC plenarinį, kurio dalyvių skaičius buvo apie 350. 
Dėl dovanų, F. Labory patikino, kad vyriausybės parengtos dovanos – kaklaraiščiai, skarelės Riksdago svečiams nebuvo dovanojami, skareles identifikavimo tikslais ryšėjo patys Riksdago kanceliarijos darbuotojai, bei kaip atminimo dovanas Riksdago Pirmininkas Per Westerberg pirmininkavimo pradžioje padovanojo visiems Riksdago nariams. Visiems svečiams buvo padovanoti vienodi nebrangūs švediško stiklo dirbiniai, taip pat ir parlamentų pirmininkams, tik kiek didesni. Ji atkreipė dėmesį, kad pagal Švedijos įstatymus bet kokia dovana, brangesnė nei 35 eurai, traktuojama kaip kyšis. Jie kartu su dalomąja medžiaga dalyviams buvo dalinami registracijos metu tekstiliniuose maišeliuose. Dalomąją medžiagą sudarė: mažas lengvas informacinis bukletas apie Riksdagą, įvadiniai dokumentai apie klausimus (ang. background material), renginio programa, darbotvarkė, dalyvių sąrašas, Stokholmo žemėlapis. Dalyviams taip pat buvo dalijamas popierius užrašams, pieštukai. Prie renginio salių dokumentai buvo spausdinami tik dalyviams paprašius. 

Riksdagas nenaudojo vyriausybinio pirmininkavimo logo, jo kanceliarijos dizaineriai sukūrė vieningą Riksdago pirmininkavimo grafinio apipavidalinimo šabloną, panaudodami Riksdago ženklą ir ES vėliavą. Kultūrinė programa (ekskursija ir koncertas: vyrų choro ar naujosios „ABBA“ grupės) buvo suderinta su vakariene Vaza muziejuje. Gidai – tik anglų kalba, išskyrus COSAC, kurių metu buvo ir prancūzų k. gidų, atsisakyta ekskursijos po miestą (kai leido orai, buvo galimybė paplaukioti laivu po Stokholmo archipelagą). Vertėjams buvo nuolatinai įrengtos 6 vertimo kabinos. Vertimai buvo visada daromi į anglų, prancūzų ir švedų kalbas. Kitos kabinos buvo skirtos delegacijoms, atsivežusioms savo vertėjus, pagal paraiškos pateikimo laiką (ang. first come first served). Telefoninės komunikacijos atsisakyta, skelbtas tik vienas el. pašto adresas kiekvienam renginiui, kadangi prie jo dirbo tik labai maža grupelė žmonių – 2-3 asmenys. 

Dalyvių registracija vyko on-line, terminas – 2 savaitės, priminimas išsiunčiamas likus savaitei, tačiau buvo akredituojami ir tiesiai į renginį atvykę dalyviai, korteles spausdinant vietoje. Apsaugai buvo teikiami tik dalyvių sąrašai, ypatingų apsaugos reikalavimų renginiams nebuvo, viskas vykdoma įprastine tvarka. Ant dalyvių kortelių buvo nurodoma dalyvio vardas, pavardė, renginio pavadinimas, šalies kodas (vėliava), dalyvio statusas, nebuvo dedamos nuotraukos. Pranešėjos nuomone, nereikia perkrauti informacijos dalyvių kortelėse, kaip ir daryti labai spalvingų dokumentų šablonų (ang. waste of money), stengtis programą sutalpinti ant vieno lapo. 

Labai gera praktika – kitą dieną po renginio pusryčių metu ramiai aptarti renginio stipriąsias ir silpnąsias puses, kad būtų išvengiama klaidų kitą kartą. 

Kaip išmoktas pamokas, pranešėja įvardijo:

· Padidėjęs atvykstamų vizitų skaičius. 2008-2009 metų laikotarpiu labai išaugo atvykstančių užsienio delegacijų skaičius, padaugėjo darbo TRD;
· Labai svarbu – geras pasirengimas susitikimams: kad jie būtų naudingi dalyviams, suteiktų naujos informacijos, kad jie galėtų pasidalinti savo mintimis ir patirtimi, dėl to renginių įvadinė medžiaga (parengta komitetų biurų) buvo visiems dalyviams siunčiama iš anksto, kad pasirengimas diskusijai prasidėtų ne renginio metu salėje, o kiek anksčiau, kad dalyviai turėtų laiko iš anksto;
· Viešbutis: rekomenduota visus dalyvius apgyvendinti viename viešbutyje;
· Transportas: siekė paskatinti dalyvius vaikščioti pėsčiomis, pakelėje tam tikruose taškuose buvo išstatyti gidai, tačiau visgi galiausiai neišvengė ir autobusų skyrimo (blogo oro ar pan. atveju). Tačiau dalyviai vežami tik iš viešbučio į vakarienę ir atgal bei ryte į posėdį Riksdage, atvykimu iš oro uosto ir atgal delegacijos rūpinosi pačios;
· Registracijos sistema. Kilo šiokių tokių nesklandumų, kadangi viešojo pirkimo konkursas užtruko, sistema buvo sudėtinga (nuoroda į kitos organizacijos puslapį, sunku pasiekti duomenis ir pan.), nors pradžioje ketino daryti patys. F. Labory patarė pasinaudoti Bankoke vykusios Tarpparlamentinės Sąjungos konferencijos patirtimi – buvo gera dalyvių registracijos sistema.

Tarp dalykų, į kuriuos reikėjo labiau atkreipti dėmesį, F. Labory įvardino ir patarė:

· kuo anksčiau pradėti viešųjų pirkimų procedūras, kadangi jos užtrunka, konkursai sudėtingi, ypač vertimo paslaugų atveju;

· pasirūpinti gera vertimo raštu kokybe (kilo daug problemų su prancūzų k. dokumentais, anglų k. gimtakalbiai vertėjai nuolat dirba Riksdage);
· suformuoti aiškią politiką, kaip elgtis su kviestiniais pranešėjais: jų suradimo, apmokėjimo klausimai (skrydžiai apmokėti tik ekonomine klase), kad būtų išvengta ad hoc sprendimų; 

· Kvietimų valdymas (paaiškėjo, kad nėra dalyvių elektroninių adresų sąrašų, siųsti popierinius kvietimus ir visus lydinčius dokumentus, pranešėjos nuomone, yra daug laiko ir kaštų reikalaujantis dalykas, atgyvenusi praktika;
· Pagalvoti apie naujoviškus renginių formatus, užtikrinant interaktyvumą. Šia prasme kaip labai įdomų pavyzdį ji pateikė Darbo rinkos komiteto organizuotos tarpparlamentinės konferencijos modelį (mažesnės diskusijų grupės, kviestinis moderatorius, balsavimai, provokuojantys klausimai ir kt.).
Bendrai, siektina, kad parlamentiniai susitikimai būtų rengiami dėl realaus poreikio, o ne dėl pareigos. Parenkant maitinimo paslaugas teikiančias įmones, galioja praktika – degustacijos, TRD tam disponuoja atitinkamomis lėšomis. Svečių išsodinimas buvo daromas tik vakarienės metu. 
7. Susitikimas su Švedijos Riksdago Gynybos komiteto sekretoriato vadovu Ingemar Wahlberg
· renginys pirmininkavimo metu buvo surengtas pagal vieningą modelį, kadangi buvo vėlyvas ruduo, nebuvo galimybių pasiplaukiojimui laivais;

· vakarienė buvo surengta istoriniuose 17 a. rūmuose, šiuo metu priklausančiuose Karo Akademijai, po vakarienės grojo karinis pučiamųjų orkestras;
· programą neformaliai derino tik su Švedijos atstovu ES  Kariniame komitete; patys rengė informacinius dokumentus susitikimui ir medžiagą komiteto pirmininkui (jo pasirengimas užtruko apie dieną);
· stengėsi darbotvarkę parengti taip, kad klausimai būtų susiję tik su ES reikalais (ES saugumo ir gynybos politika ir ES karinės ir civilinės operacijos) ir kiek sukritikavo pastarojo, Lenkijos pirmininkavimo metu, surengto CODAC susitikimo darbotvarkę, kuri, pranešėjo nuomone, pernelyg buvo orientuota į NATO tematiką;
· posėdis buvo uždaras, kadangi klausimai buvo susiję su gynybos ir saugumo temomis, po jo išplatintas pranešimas spaudai, surengtas bryfingas spaudos atstovams ir Riksdago interneto svetainėje paskelbtas Pirmininko parengtas susitikimo apibendrinimas. Beje, parlamentinė kontrolė šioje srityje nėra toks jautrus klausimas, kaip galbūt naujosiose demokratijose, kadangi Švedijoje egzistuoja senos tradicijos šioje srityje, parlamentarai gali susipažinti su įvairiais dokumentais ir pan.;
· paklaustas, kokį patarimą dėl renginio organizavimo duotų Lietuvai, I. Wahlberg teigė, jog nereikia stengtis surengti pernelyg prabangaus renginio (tarkime, Prancūzija garsėja savo vynais, tačiau tai nebūtinai rodiklis kitoms šalims) ar ypatingai išplėsti socialinės-kultūrinės programos. Pats susitikimas savaime yra vertingas, gera proga kolegoms susitikti ir aptarti visiems rūpimus klausimus. Viena iš priežasčių, kodėl Riksdago vadovybė pritarė Gynybos komiteto pirmininkų susitikimo surengimui – jog didele dalimi tai yra išimtinai valstybių narių kompetencijos klausimas;
· į klausimą, ar tinkamas jo nuomone, programos konstravimas atvykimus ir vakarienę planuojant sekmadieniui, o darbo dieną – pirmadienį, pranešėjas sutiko, jog taip, kadangi daugelyje parlamentų antradieniais parlamentarai privalo dalyvauti posėdžiuose; be to, ES susitikimams paskirti dvi darbo dienas savaitėje, jo manymu, būtų pernelyg didelė prabanga; Lenkijos pavyzdys rodo, kad antrąją CODAC dieną liko tik pusė dalyvių.

8. Susitikimas su Švedijos Riksdago Užsienio reikalų komiteto sekretoriato darbuotoju Martin Brothen
Susitikimo pradžioje M. Brothen trumpai pristatė komitetą ir jo veiklą: komitete dirba 17 Riksdago narių, sekretoriatą sudaro 8 darbuotojai: sekretoriato vadovas, 3 sekretoriai (kuravimo sritys: saugumo politika, prekyba ir aplinkosauga, žmogaus teisių klausimai), 2 jaunesnieji darbuotojai ir 2 padėjėjai. Pagal darbuotojų skaičių tai vienas didžiausių komiteto sekretoriatų Riksdage. Pranešėjas ir dar vienas darbuotojas yra diplomatai, deleguoti darbui į Riksdagą iš URM, sekretoriato vadovas yra etatinis Riksdago tarnautojas. Diplomatų delegavimo privalumai: neformalus kontaktų URM tinklas, lengviau prieinama informacija ir kt.

Pagrindinės komiteto veiklos sritys: tarptautiniai susitarimai su užsienio valstybėmis ir organizacijomis; vystomasis bendradarbiavimas; užsienio prekyba ir tarptautinis ekonominis bendradarbiavimas. 

Darbo metodai ypatingai nesiskiria nuo kitų Riksdago komitetų, per metus jie parengia apie 20-30 komiteto pranešimų aktualiomis užsienio politikos temomis. Į klausimą, kaip atsirenkamos temos, pranešėjas atsakė, jog daugeliu atveju tai iniciatyvos, ateinančios iš Vyriausybės arba paties komiteto sprendimas nagrinėti vieną ar kitą problemą, kaip pvz., šiuo metu rengiamas pranešimas nusiginklavimo tema. Procedūros: URM teikia informaciją ir dokumentus (pašnekovo teigimu, URM suinteresuota bendradarbiauti su komitetu, todėl nekyla didesnių problemų), o taip pat argumentus vienai ar kitai nuomonei pagrįsti. Pabrėžtas glaudus komiteto pirmininkės K. Enström (moderatų partija) bei Užsienio reikalų ministro K. Bildt bendradarbiavimas, kadangi juos sieja ir partiniai ryšiai. Komiteto pranešimas svarstomas už uždarų durų ir ieškoma sutarimo, labai svari yra komiteto pirmininkės ir pavaduotojo U. Ahlin (SD) nuomonė, kurie yra savotiški komiteto lyderiai, dažnai balsavimas plenariniame posėdyje tėra formalumas, jei pranešimui pritaria komiteto narių dauguma. Komiteto posėdžių įrašai nedaromi.

Komiteto nuomonė laikoma pasiūlymu oficialiai parlamento nuomonei tam tikru klausimu. Į klausimą apie tarppartinį konsensusą, pašnekovas atsakė, jog ši tradicija egzistuoja, svarstant klausimus, pagrindinės derybos vyksta komitete už uždarų durų, viešuose debatuose paprastai nepaneigiama vyriausybės nuomonė, nors susivieniję opozicijos partijos tą ir galėtų padaryti (tačiau 3 iš 4 opozicinių partijų vengia sąjungos su Švedijos demokratais, kraštutine partija). Vis dėlto yra buvę pavyzdžių, kai parlamentas vetavo URM biudžetą – apie atstovavimą užsienyje, nors po pusmečio ir pakeitė poziciją.

Nėra dažna praktika bendri posėdžiai su ERK, veikiau su Gynybos komitetu svarstant saugumo klausimus ar pvz., Švedijos ginkluotųjų pajėgų siuntimą į užsienio misijas. Pirmininkavimo laikotarpiu galiojo tam tikras džentelmeniškas susitarimas su Vyriausybe, kad bus stengiamasi netrukdyti jai susikoncentruoti ties pirmininkavimo darbais. 

Pirmininkavimo laikotarpiu COFACC susitikimui pradėta rengtis gan anksti, įvyko eilinis ir papildomas susitikimas Rytų partnerystės tema (Švedijos kartu su Lenkija iškelta iniciatyva ES). COFACC nagrinėtos temos – Afganistanas, Artimieji rytai, dalyvavo Užsienio reikalų ministras Carl Bildt, JT pasiuntinys Afganistane, ES pasiuntinys Artimuosiuose Rytuose. Į Rytų partnerystės susitikimą buvo pakviestos ir 6 šalys, dalyvaujančios šioje programoje. Tačiau bene didžiausias darbo pokytis, pranešėjo vertinimu, buvo susijęs su kitų šalių delegacijų, pagrinde – iš ES nacionalinių parlamentų vizitais į URK kovo-balandžio mėnesiais, kurie buvo suinteresuoti ryšių užmezgimu, prioritetų aptarimu ir kt. Komiteto pareiga tuomet – pasirūpinti susitikimų Riksdage organizavimu.

COFACC paprastai „nepaveldi“ darbotvarkės iš anksčiau pirmininkavusios šalies; svarbu tinkamas temos pasirinkimas (ang. make yourself topical), pranešėjai gali būti tiek oficialūs pareigūnai (komiteto pirmininkas, ministras ir pan.), tiek akademinės bendruomenės (vietos, pasaulio) atstovai. Norint užtikrinti Europos Komisijos narių ar kitų aukštų pareigūnų dalyvavimą, reikia tai derinti gerokai iš anksto. Komitetas sprendė, kokius pranešėjus kviesti, politinį susitikimo turinį, laukiami rezultatai, praktiniai organizavimo klausimai – TRD rūpestis. Papildomų darbuotojų pirmininkavimo laikotarpiu komitetas negavo.

9. Susitikimas su Švedijos Riksdago Informacijos departamento Kalbos ir stiliaus skyriaus vadove Maria Rodikova

Diskusijos tema: 
Švedijos Riksdago Informacijos departamento veikla pirmininkavimo laikotarpiu

M. Rodikova susitikimo pradžioje pristatė Informacijos departamento, kuris teikia informaciją ir medžiagą apie Riksdagą, jo darbą ir ES reikalus, veiklą, organizavo pažintinę ekskursiją po biuro, kuriame įsikūręs Informacijos departamentas ir ES informacijos centras, patalpas.   

Kalbėdama apie pirmininkavimo laikotarpį, pranešėja pristatė Komunikacijos planą, kurį kartu su ES informacijos skyriumi jie įgyvendino pirmininkavimo laikotarpiu. Pasak pranešėjos, komunikacijos planu buvo siekiama kelių tikslų, visų pirma - teikti informaciją ir atkreipti visuomenės dėmesį į Parlamentui tenkantį vaidmenį pirmininkavimo laikotarpiu, padėti Parlamento nariams ir darbuotojams susiorientuoti „informacijos sraute“ - surasti reikalingą medžiagą, kontaktus, teikti kitą informaciją.    

Pasak M. Rodikovos, rengdamiesi pirmininkavimui jie nesitikėjo didesnio žiniasklaidos dėmesio, kadangi šios temos savaime nėra žiniasklaidai patrauklios. Tačiau buvo siekiama pristatyti Parlamentą kaip atvirą ir skaidrią instituciją, kaip svarbų dalyvį priimant sprendimus ES klausimais bei pabrėžiant jo patirtį tarptautinėje politikoje. Buvo glaudžiai koordinuojami atskirų Riksdago kanceliarijos padalinių veiksmai, ypač atsakant į interesantų klausimus ir teikiant informaciją visuomenei.  Daug dėmesio buvo skirta pranešimų spaudai rengimui ir jų kokybei, spaudos konferencijoms, interviu organizavimui (pvz. deramų sąlygų interviu sudarymui, atskirų tam skirtų patalpų numatymui), seminarų žurnalistams organizavimui.  Pažymėtina, kad Švedijos Riksdago kanceliarija yra išplėtojusi „klausimų-atsakymų“ paslaugą (ang. question and answer service) – tiek teikiant bendrąją informaciją elektroniškai, telefonu, tiek ir specifiškai apie ES.

Dėmesys buvo telkiamas į dvi tikslines grupes: vidaus vartotojus (Riksdago narius ir tarnautojus) ir išorės vartotojus – suinteresuotus visuomenės atstovus, žiniasklaidą, mokytojus, verslo organizacijas, taip pat į Riksdago lankytojus.   

Taip pat didelis dėmesys buvo skiriamas interneto komunikacijai. Pagrindiniai komunikacijos kanalai – Riksdago ir ES informacijos centro interneto svetainės. Be to, pirmininkavimo metu vidaus vartotojams skirta informacija apie Riksdago pasiruošimą pirmininkavimui, patį pirmininkavimą, darbotvarkės, susitikimų kalendoriai ir kita aktuali informacija buvo talpinama Riksdago intraneto puslapyje. Riksdago intraneto puslapį, kaip ir Interneto, bendrai tvarko Informacijos padalinys.

M. Rodikova pabrėžė, kad pirmininkavimo metu buvo svarbu visiems vaizdiniams produktams (leidiniams, kvietimams, programoms ir pan.) turėti vieningą dizaino sprendimą bei grafinį apipavidalinimą (ang. graphic profile). Tai padėjo lengviau identifikuoti organizatorių - Riksdagą. Buvo pasirinktas vaizdinis sprendimas - fragmentas su žvaigždutėmis mėlyname fone, taip pat visur šalia buvo talpinamas Riksdago logo.

Be to, įvairiomis kitomis priemonėmis buvo siekiama didinti pirmininkavimo „matomumą“. Pvz., dalyvaujant tarptautinėje Gioteburgo knygų mugėje (Riksdagas ir jo nariai tradiciškai dalyvauja šiame renginyje), šalia Riksdago ir ant jo pastatų kabinami dideli plakatai (stendai), pristatantys parlamento pirmininkavimą ES, eksponuojamos visų ES valstybių vėliavos parlamento prieigose. Prie pagrindinių Riksdago rūmų gatvėje visą pusmetį buvo iškabintas plakatas „Švedija pirmininkauja ES“, kas pašnekovės nuomone, buvo labai naudinga – šis plakatas nuolat žiniasklaidos buvo naudojamas kaip fonas rengiant reportažus iš Riksdago. Be to, į pagrindinius dienraščius buvo dedami skelbimai – pranešimai apie organizuojamus parlamentinės dimensijos renginius. 

Taip pat Riksdago Informacijos departamentas leidžia ir įvairiomis kalbomis (švedų, anglų, prancūzų, vokiečių, rusų ir kt.) platina visuomenei skirtus leidinius, pristatančius Riksdago veiklą, rengia kasmetines Riksdago veiklos apžvalgas. Yra netgi parengti specialūs leidiniai žmonėms su negalia (ang. easy Swedish) kalba. Vykdomos kitos priemonės – parodos, demokratijos seminarai (interaktyvūs žaidimai interesantų grupėms ir pan.).    

Kalbėdama apie Informacijos departamento bei ES informacijos centro veiklą, pranešėja pabrėžė bendradarbiavimo tarp institucijų svarbą. Pvz. keitimąsi interneto nuorodomis, susiejančiomis vienas interneto svetaines su kitomis, pvz. nuorodomis į Vyriausybės, COSAC tinklapius. Pirmininkavimo laikotarpiu buvo glaudžiai bendradarbiaujama su Ministro Pirmininko informacijos tarnyba ir Užsienio reikalų ministerijos informacijos skyriais.  

10. Susitikimas su Švedijos Riksdago Europos Sąjungos informacijos centro sekretore Cecilia Möller
Diskusijos tema: 
Švedijos Riksdago ES informacijos centro veikla ir vaidmuo pirmininkavimo laikotarpiu 

C. Möller Seimo kanceliarijos delegacijai pristatė 1996 m. įsteigtą Riksdago ES informacijos centrą, kuriame dirba 10 darbuotojų. Atkreiptinas dėmesys į tai, kad Riksdago ES informacijos centras kartu su Informacijos departamentu yra įsikūręs atskirame nuomojamų biurų pastate, netoli nuo Riksdago, taip pat į tai, kad lankytojai šiame ES informacijos centre nėra aptarnaujami. Organizuotos lankytojų grupės yra priimamos tik Riksdago pastate.    

ES informacijos centras teikia šias pagrindines paslaugas: 

· atsako į gyventojų užklausas telefonu („skambučių centras“ - lengvai įsimenamas telefono linijos numeris 020-250 000) ir el. paštu. Atsakymus į interesantų užklausas stengiamasi pateikti per 24 valandas. Skambučių telefonu centrui yra skirta atskira patalpa, darbuotojai aprūpinti specialia įranga – ausinėmis ir mikrofonais. Pasak pranešėjos, per 2011 m. buvo atsakyta į 4870 užklausų (iš jų 3215 gautos el. paštu). Palyginimui, pirmininkavimo laikotarpiu (2009 m.) buvo atsakyta į 8250 užklausų (5000 telefonu ir 3250 el. paštu). Pasak C. Möller, dažniausiai teiraujamasi apie įvairias ES politikos sritis, institucijų veiklą, vartotojų teises bei finansavimo iš ES fondų galimybes. Pirmininkavimo laikotarpiu buvo numatytos prailgintos darbo valandos (užklausoms tel.), tačiau tai nepasiteisino.
· administruoja interneto svetainę www.eu-upplysningen.se, kurią prižiūri ir tvarko 2 centro darbuotojai.  Pranešėja pabrėžė, kad internetui tiek pirmininkavimo laikotarpiu, tiek ir šiandieną yra skiriamas didelis dėmesys. Pirmininkavimo laikotarpiu interneto svetainė buvo aplankyta 796 500 kartų, joje buvo pristatomos dvi pagrindinės temos: pirmininkavimas ir 2009 m. Europos Parlamento rinkimai. 2011 m. ES informacijos centro svetainė buvo atnaujinta, išskirtos keturios pagrindinės temos: „Jūs ir ES“, „Švedija ir ES“, „Apie ES“ ir „ES pasaulyje“. Dabar šią interneto svetainę per mėnesį statistiškai aplanko apie 60 000 interesantų. Įdomu tai, kad glausta informacija apie ES šioje svetainėje pateikiama net 21 kalba ir skirta Švedijoje gyvenančioms tautinėms mažumoms.     

· organizuoja mokymus ir seminarus. Pirmininkavimo laikotarpiu buvo surengta 10 vidinių mokymų, skirtų Riksdago nariams ir darbuotojams ir 20 seminarų už Riksdago ribų, skirtų daugiausiai mokytojams, bibliotekininkams ir kitiems informacijos skleidėjams. Taip pat 2009 m. vyko „išvažiuojamieji pirmininkavimo turai“, susitikimai su visuomene Stokholme ir dar 3 Švedijos miestuose. Visi norintieji galėjo gauti spausdintos informacinės medžiagos, dalyvauti žinių apie ES viktorinose bei pelnyti prizus (dalyvavo virš 6000 interesantų). 

Taip pat šiam tikslui buvo pagaminti specialūs informaciniai stendai, kurie buvo demonstruojami centrinėje stotyje ir prekybos centruose. 

· rengia ir leidžia spausdintą informacinę medžiagą apie Švedijos narystę ES, Riksdago darbą. Leidyba yra viena iš prioritetinių ES informacijos centro veiklų. ES informacijos centras leidžia įvairius informacinius bukletus, brošiūras švedų, taip pat anglų kalba (kurių el. versijas taip pat galima parsisiųsti iš interneto svetainės). Leidiniuose patraukliai ir glaustai pateikiama informacija apie pagrindinius Švedijos narystės ES aspektus, pvz. „Švedija ir Europos Sąjunga“, ES ekonomika ir biudžetas“, Kaip veikia Europos Sąjunga“. Mokykloms platinami specialiai išleisti Europos žemėlapiai bei plakatai, pristatantys institucijų veiklą ir ES sprendimų priėmimo mechanizmą. Pranešėja ypač akcentavo pateikiamos informacijos nešališkumą, kadangi Švedijos politinės partijos laikosi skirtingų nuomonių šalies narystės ES klausimais, todėl stengiamasi sudaryti sąlygas objektyviai, neutraliai informacijai. Tai taip pat aktualu kalbant apie pačios ES parengtus leidinius – centro darbuotojai savo darbe tiesiogiai lankytojams stengiasi nenaudoti siekiant užtikrinti objektyvumą.  

Pirmininkavimo laikotarpiu buvo dideliais kiekiais (švedų ir anglų kalbomis) išleisti informaciniai bukletai, kuriuose pateikiama trumpa informacija apie tai kaip veikia Europos Sąjunga, kiek Švedijai kainuoja narystė ES, kaip piliečiai gali įtakoti ES ir pan. Pvz. brošiūros „ES per 10 minučių“ (The EU in 10 minutes“) tiražas siekė 300 000 vienetų. Taip pat buvo išleisti pirmininkavimui skirti informaciniai bukletai (faktų lapai) „Švedijos pirmininkavimas ir ES“ 141 000 vnt., Europos Parlamento rinkimai (160 000 vnt., Lisabonos sutartis (46 000 vnt.).  

11. Susitikimas su Švedijos Riksdago Darbo rinkos komiteto sekretoriato vadove Gunilla Upmark ir sekretoriato darbuotoju Lars Davidsson

Diskusijos tema:
Švedijos Riksdago Darbo rinkos komiteto surengta tarpparlamentinė konferencija lyčių lygybės tema

G. Upmark pateikė informaciją apie Darbo rinkos komiteto organizuotą metinę NCEO (ang. Network of Parliamentary Committees responsible for Equal Opportunities for Women and Men in the EU Member States and the European Parliament) tarpparlamentinę konferenciją lyčių lygybės tema. Konferencija, kurioje dalyvavo apie 60 dalyvių, truko pusantros dienos, jos data buvo derinama su kitais Riksdago specializuotais komitetais. Įdomu tai, kad rengiantis šiai konferencijai buvo pasitelkti netradiciniai renginių organizavimo būdai – konferencijai vesti buvo perkamos moderatoriaus paslaugos. Samdomas moderatorius renginį vedė interaktyviai, pasitelkdamas įvairius testus, klausimyną, darbą mažose grupėse, grupines užduotis ir kt.
Seimo kanceliarijos atstovai domėjosi praktiniais konferencijos rengimo aspektais, teiravosi apie medžiagos rengimą, komiteto biurui tekusį darbo krūvį, baigiamųjų konferencijos dokumentų rengimą, pranešėjų atranką, konferencijos dalyvių požiūrį į renginio vedimo metodą.

G. Upmark pažymėjo, kad didžioji dalis konferencijos dalyvių inovatyvų jos vedimo būdą vertino teigiamai. Visą konferencijai skirtą medžiagą rengė komiteto sekretoriatas – dalyvių sąrašą, siūlomų pranešėjų sąrašą, konferencijos darbotvarkę ir kt. Komiteto pranešėjams kalbas rašė ne sekretoriato darbuotojai, o politikų asmeniniai padėjėjai. Visiems sekretoriato darbuotojams, anot pranešėjos, teko didelis papildomas darbo krūvis. G. Upmark atkreipė dėmesį, kad pirmojo Švedijos pirmininkavimo metu Darbo rinkos komitetas taip pat organizavo NCEO konferenciją, kurios pabaigoje buvo priimta deklaracija ir parengta ataskaita, tačiau šį kartą baigiamojo dokumento atsisakyta, kadangi prieita prie išvados, kad tokio dokumento pridėtinė vertė santykinai nedidelė, o rengimo ir derinimo procesas atima daug laiko, kuris galėtų būti efektyviai panaudotas diskusijoms renginio metu.
Konferencijos dokumentai buvo rengiami tik anglų kalba, platinami el. paštu, sudėti į Riksdago interneto puslapį, o spausdinami tik pagal poreikį.

Vasario 3d. taip pat įvyko delegacijos darbo pietūs su Riksdago generalinio sekretoriaus pavaduotoju Claes Martensson ir TRD bei ES koordinavimo padalinio vadovais. Vakare delegacija susitiko su buvusiu Riksdago generaliniu sekretoriumi Anders Forsberg. Jis akcentavo, kad rengiantis pirmininkavimui labai svarbu turėti konkretų tikslą – ką norima pasiekti rengiamais susitikimais, struktūruoti programą taip, kad būtų stimuliuojama gyva diskusija ir vengiama iš anksto parengtų tekstų skaitymo, sudarytos sąlygos neformaliam kontaktų užmezgimui (ang. networking). Renkantis temas siūlė orientuotis į platesnius, daugumai aktualius klausimus, kaip pavyzdį paminėjo „Europos ateitis po dvidešimties metų“ ar pan., atsižvelgiant ne tik į Europos, bet ir pasaulio raidos procesus. A. Forsberg labai gerai įvertimo Seimo kanceliarijos atstovų idėją pranešėjais kviesti akademinio sluoksnio atstovus, kurie galėtų įnešti naujų minčių, šviežių idėjų į rengiamas diskusijas. Jis taip pat informavo, kad rengiantis pirmininkavimui buvo rengiami išankstiniai susitikimai su diplomatiniu korpusu Stokholme informuojant juos apie pirmininkavimo renginius.
PRIDEDAMA:

1. Švedijos pirmininkavimo COSAC plenarinio posėdžio ir COSAC pirmininkų susitikimo darbotvarkės; diskusinis dokumentas vienu iš COSAC plenarinio posėdžio darbotvarkės klausimų – Klimato kaita.

2. Riksdago lankstinukas apie parlamentinius renginius pirmininkavimo laikotarpiu.

3. Nacionalinių parlamentų specializuotų komitetų pirmininkų susitikimo ,,Miškingumo mažėjimas ir klimato kaita“ programa

4. Tarpparlamentinės konferencijos lyčių lygybės tema programa, dalyvių sąrašas, konferencijos medžiaga.

5. Tuula Zetterman pranešimas ,, Švedijos pirmininkavimo ES Tarybai parlamentinis matmuo“ 

6. Fanny Labory pranešimas ,,Švedijos pirmininkavimas ES Tarybai“

7. Maria Rodnikova pranešimas „Švedijos parlamentas ir pirmininkavimas ES 2009. Komunikacijos planas“ 

8. Cecilia Möller pranešimas „ES informacijos centras Švedijos parlamente“.

Sigita Trainauskienė
Loreta Raulinaitytė
Renata Lygienė

